
30 octombrie 2006
R A P O R T

asupra proiectului de Lege pentru aprobarea Ordonanţei Guvernului nr.64/2006 privind salarizarea şi alte drepturi ale funcţionarilor publici cu statut special din sistemul administraţiei penitenciare
1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu proiectul de Lege pentru aprobarea Ordonanţei Guvernului nr.64/2006 privind salarizarea şi alte drepturi ale funcţionarilor publici cu statut special din sistemul administraţiei penitenciare, trimis cu adresa nr. PL.X 730 din 11 octombrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.1169/30.08.2006 - favorabil)

· Comisiei juridice, de disciplină şi imunităţi (nr.31/1170/17.10.2006 - favorabil)
· Comisiei pentru administraţie publică, amenajarea teritoriului şi echilibru ecologic (nr.26/1191/24.10.2006 - favorabil)
Proiectul de lege are ca obiect de reglementare stabilirea unui sistem de salarizare propriu sistemului penitenciar.
Comisia propune Plenului Camerei Deputaţilor aprobarea proiectului de lege întrucât este necesară asigurarea unui sistem de salarizare motivant pentru funcţionarii publici cu statut special din sistemul administraţiei penitenciare, în concordanţă cu nivelul şi complexitatea atribuţiilor acestei categorii de personal.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului: d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei 
b) invitaţi: d-na Ileana Petre – Consilier, Ministerul Justiţiei, d-l Serghei Mesaroş – director şi d-l Florin Stamate – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 9 octombrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 24 octombrie 2006, Comisia propune admiterea fără modificări a proiectului de lege..

